አንጌላ ሜርክል ዛሬ ማምሻውን አዲስ አበባ እንደሚገቡ ይጠበቃል
የጀርመኗ መራሂተ መንግስት አንጌላ ሜርክል ለሁለት ቀናት ይፋዊ የስራ ጉብኝት ዛሬ ማምሻውን አዲስ አበባ እንደሚገቡ ይጠበቃል።የውጭ ጉዳይ ሚኒስቴር ቃል አቀባይ አቶ ተወልደ ሙሉጌታ ኮርፖሬት እንደተናገሩት፥ አንጌላ ሜርክል በኢትዮጵያ ቆይታቸው ከጠቅላይ ሚኒስትር ሃይለማርያም ደሳለኝ ጋር በሁለትዮሽ ግንኙንት ዙሪያ ይወያያሉ።በውይይታቸውም ለረጅም ዘመናት የቆየውን የሁለቱን ሀገራት ሁለንተናዊ ግንኙነት የሚያጠናክሩ አጀንዳዎችን ያነሳሉ።መሪዎቹ በሰላምና ጸጥታ፣ በንግድ እና ኢንቨስትመንት፣ በስደትና በዲፕሎማሲያዊ ግንኙነት ዙሪያ በጋራ መስራት በሚያስችሉ ጉዳዮች ላይ ይመክራሉ ተብሎ ይጠበቃል።መራሂተ መንግስቷ በአዲስ አበባ በሚያደርጉት ቆይታ በአፍሪካ ሃገራት ስላለው ስደትና ፍልሰት ጉዳይ ከአፍሪካ ሃገራት መሪዎች ጋር ይነጋገራሉ።በአዲስ አበባ በጀርመን የገንዘብ ድጋፍ የተሰራው የአፍሪካ ስላም እና ፀጥታ ማዕከልም መራሂተ መንግስት አንጌላ ሜርክል በተገኙበት ይመረቃል።(ኤፍቢሲ) 